EA ลงนามรัฐบาลไต้หวันรุกอุตสาหกรรมแบตเตอรี่ระดับโลก!
EAลงนามร่วมมือรัฐบาลไต้หวันลุยอุตสาหกรรมกักเก็บพลังงาน หวังยกระดับธุรกิจแบตเตอรี่สู่สากล
24 ต.ค. 2561

นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ประธานาธิบดี Tsai Ing-wen, ไต้หวัน ให้เกียรติเป็นประธานในพิธีลงนามในหนังสือแสดงเจตจำนง (Letter of Intent :LOI) ความร่วมมือระหว่างรัฐบาลไต้หวันกับบริษัท ในงาน 2018 Taiwan Business Alliance Conference ณ กรุงไทเป เมื่อวันที่ 8 ตุลาคมที่ผ่านมา
โดยความร่วมมือดังกล่าว เกิดขึ้นจากการที่รัฐบาลไต้หวันเล็งเห็นความสำคัญและความตั้งใจจริงของ EA ที่เข้าลงทุนในอุตสาหกรรมกักเก็บพลังงาน (Energy Storage) หรือแบตเตอรี่ ด้วยการเข้าถือหุ้นบริษัท Amita Technologies Inc. ถึงร้อยละ 70 และผลักดัน Amita ขึ้นเป็นผู้นำในระดับโลกด้วยการเตรียมลงทุนในโรงงานผลิตแบตเตอรี่ขนาด 50 GWh ซึ่งจะช่วยเพิ่มขีดความสามารถในการแข่งขันของทั้งไทยและไต้หวันในระดับสากลได้ รัฐบาลไต้หวันจึงมีความประสงค์ที่จะสนับสนุน อีกทั้งจะส่งผลต่อสัมพันธภาพอันดีในระยะยาวระหว่าง EA กับบริษัทในไต้หวันอีกด้วย
ทั้งนี้ EA ได้ลงนามใน LOI เพื่อยืนยันเจตจำนงในการลงทุนในอุตสาหกรรมกักเก็บพลังงานในไต้หวัน และ กระทรวงเศรษฐการ ไต้หวัน ได้ลงนามเพื่อยืนยันเจตจำนงที่จะให้การสนับสนุนทั้งด้านข้อมูล การแก้ไขปัญหา และความช่วยเหลือในการดำเนินงานตามที่ EA ต้องการ ,การแนะนำโอกาสทางธุรกิจให้ EA ตลอดจนการอำนวยความสะดวกทั้งด้านเทคนิค และด้านธุรกิจระหว่าง EA และบริษัทในไต้หวัน
“รัฐบาลไต้หวันเห็นถึงความสำคัญและความตั้งใจจริงของ EA และเข้ามาสนับสนุนโครงการลงทุนอย่างเป็นรูปธรรม โดยเฉพาะอย่างยิ่งด้านการพัฒนาเทคโนโลยีกักเก็บพลังงาน ตลอดจนหยิบยื่นโอกาสทางธุรกิจต่างๆ ให้ในรูปแบบที่เป็นทางการและจริงจัง ทำให้ผมยิ่งเชื่อมั่นในทิศทางที่เรากำลังมุ่งไป อุตสาหกรรมกักเก็บพลังงานหรือแบตเตอรี่จะเป็นตัวขับเคลื่อนที่สำคัญสำหรับการบริหารจัดการพลังงานไฟฟ้าในอนาคตทุกภูมิภาคในโลก และจะทำให้การพัฒนาอุตสาหกรรมยานยนต์ไฟฟ้าของทั้งสองประเทศเติบโตอย่างรวดเร็วและเข้มแข็งได้ นี่คือโอกาสครั้งสำคัญที่จะทำให้ไทยเราก้าวขึ้นมาเป็นผู้ขายเทคโนโลยีได้” นายสมโภชน์กล่าว
 
 